CELEX: 52012PC0201
Language: mt
Date: 2012-05-04
Title: Proposta għal DEĊIŻJONI TAL-KUNSILL li temenda d-Deċiżjoni tal-Kunsill 2000/125/KE tal-31 ta’ Jannar 2000 dwar il-konklużjoni tal-Ftehim li jistabbilixxi regolamenti tekniċi globali għall-vetturi bir-roti, apparat u partijiet li jistgħu jitwaħħlu u/jew jintużaw f'vetturi bir-roti (&quot;Ftehim Parallel&quot;)

|
			
		
		
		52012PC0201
		
			Proposta għal DEĊIŻJONI TAL-KUNSILL li temenda d-Deċiżjoni tal-Kunsill 2000/125/KE tal-31 ta’ Jannar 2000 dwar il-konklużjoni tal-Ftehim li jistabbilixxi regolamenti tekniċi globali għall-vetturi bir-roti, apparat u partijiet li jistgħu jitwaħħlu u/jew jintużaw f'vetturi bir-roti ("Ftehim Parallel") /* COM/2012/0201 final - 2012/0098 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
·                        
Ir-raġunijiet tal-proposta u
l-għanijiet tagħha
Fil-livell internazzjonali, il-Kummissjoni
Ekonomika għall-Ewropa tan-Nazzjonijiet Uniti (UNECE) tiżviluppa
rekwiżiti armonizzati, li huma maħsubin biex ineħħu
l-ostakoli tekniċi għall-kummerċ fil-vetturi bil-mutur bejn
il-Partijiet Kontraenti għall-Ftehim Rivedut tal-1958 u biex jiżguraw
li vetturi bħal dawn joffru livell għoli ta’ sikurezza u ħarsien
ambjentali.
L-għan ta’ din il-proposta huwa li
tiġi ssimplifikata u titħaffef il-proċedura marbuta
mal-votazzjoni fuq ir-Regolamenti tal-UNECE mill-Kummissjoni f’isem l-Unjoni,
biex b’hekk jitnaqqas id-dewmien fl-adozzjoni ta’ dawn l-atti fil-qafas
tal-UNECE. Dan huwa importanti billi s-sistema tal-approvazzjoni tat-tip
tal-vetturi tal-UE attwalment qed tiddependi dejjem iktar fuq ir-Regolamenti
tal-UNECE, li qed jissostitwixxu l-leġiżlazzjoni tal-UE (ara
r-Regolament (KE) Nru 661/2009 dwar is-Sikurezza Ġenerali[1]).
Barra minn hekk, adozzjoni iktar malajr tippermetti li jkun hemm rispons iktar
malajr għat-talbiet regolatorji mill-operaturi. 
Flimkien ma’ dan, il-bidliet fit-Trattati saru
wara l-adozzjoni tad-Deċiżjoni tal-Kunsill 97/836/KE, b’mod
partikolari l-adozzjoni tat-Trattat dwar il-Funzjonament tal-Unjoni Ewropea u
bidlu b’mod sostanzjali l-proċedura għat-teħid
tad-deċiżjonijiet li għandha tiġi segwita biex tiġi
stabbilita l-pożizzjoni tal-Unjoni meta din tivvota fuq Regolamenti li
għandhom jiġu adottati mill-UNECE u l-konklużjoni ta’ ftehimiet
bejn l-Unjoni u organizzazzjonijiet internazzjonali, u għalhekk sar
neċessarju li dawk id-Deċiżjonijiet jiġu adattati
għall-proċeduri l-ġodda.
Il-proposta attwali għalhekk timmira li
tadatta d-Deċiżjoni tal-Kunsill 2000/125/KE għall-proċeduri
għat-teħid tad-deċiżjonijiet rigward ftehimiet
internazzjonali stabbiliti fit-Trattat dwar il-Funzjonament tal-Unjoni Ewropea
(TFUE).
·                        
Kuntest ġenerali
Permezz tad-Deċiżjoni tal-Kunsill
2000/125/KE tal-31 ta’ Jannar 2000 dwar il-konklużjoni
tal-Ftehim li jistabbilixxi regolamenti tekniċi globali għall-vetturi
bir-roti, apparat u partijiet li jistgħu jitwaħħlu u/jew
jintużaw f'vetturi bir-roti ("Ftehim Parallel")[2]
l-Unjoni ssieħbet fil-Ftehim Parallel, fil-qafas tal-Kummissjoni Ekonomika
għall-Ewropa tan-Nazzjonijiet Uniti (UNECE).
Dik id-Deċiżjoni għandha
tiġi emendata biex tirrifletti l-bidliet introdotti mit-TFUE
fil-proċedura għat-teħid tad-deċiżjonijiet li
għandha tiġi segwita biex l-Unjoni tieħu pożizzjoni meta
tkun qed tivvota fuq Regolamenti li għandhom jiġu adottati mill-UNECE
u għall-konklużjoni ta’ ftehimiet bejn l-Unjoni u
l-organizzazzjonijiet internazzjonali.
·                        
Dispożizzjonijiet eżistenti fil-qasam
tal-proposta
Permezz tad-Deċiżjoni tal-Kunsill
2000/125/KE tal-31 ta’ Jannar 2000 dwar il-konklużjoni
tal-Ftehim li jistabbilixxi regolamenti tekniċi globali għall-vetturi
bir-roti, apparat u partijiet li jistgħu jitwaħħlu u/jew
jintużaw f'vetturi bir-roti ("Ftehim Parallel")[3]
l-Unjoni ssieħbet fil-Ftehim Parallel.
·                        
Konsistenza mal-politiki u l-għanijiet
l-oħra tal-Unjoni
Il-proposta hija f’konformità
mal-għanijiet tal-politika komuni dwar in-negozju skont
l-Artikolu 217 TFUE. Is-sehem tal-Unjoni fix-xogħol tal-UNECE
jgħin biex tiġi żviluppata u msaħħa l-armonizzazzjoni
internazzjonali tar-regolamenti relatati mal-vetturi, filwaqt li
jikkontribwixxi biex jiffaċilita l-kummerċ internazzjonali
fil-vetturi bil-mutur. Il-Ftehim tal-1958 għandu rwol prinċipali
f'dan l-għan, billi l-produtturi jistgħu joperaw sett komuni ta'
standards għall-approvazzjoni tat-tip filwaqt li jkunu ċerti li
l-prodotti tagħhom ikunu rikonoxxuti minn ħafna pajjiżi
f'kontinenti differenti bħala konformi mal-leġiżlazzjoni
nazzjonali tagħhom. L-armonizzazzjoni regolatorja internazzjonali hija
għalhekk waħda mill-iktar mezzi effettivi għall-prevenzjoni
tax-xkiel għall-kummerċ.
2.           RIŻULTATI TA’ KONSULTAZZJONIJIET
MAL-PARTIJIET INTERESSATI U TAL-VALUTAZZJONIJIET TAL-IMPATT
 ·                         Konsultazzjoni mal-partijiet interessati 
 Waqt li kienet qed tfassal il-proposta, il-Kummissjoni Ewropea kkonsultat mal-partijiet interessati fil-qafas tal-Kumitat Tekniku – Vetturi bil-Mutur. ·                         Valutazzjoni tal-impatt Ma saritx Valutazzjoni tal-Impatt għal din il-proposta. 
3.           L-ELEMENTI LEGALI TAL-PROPOSTA
·                        
Sommarju tal-azzjoni proposta
Il-proposta temenda d-Deċiżjoni
tal-Kunsill 2000/125/KE biex tirrifletti l-bidliet introdotti mit-TFUE
fil-proċedura għat-teħid tad-deċiżjonijiet li
għandha tiġi segwita biex l-Unjoni tieħu pożizzjoni meta
tkun qed tivvota fuq Regolamenti li għandhom jiġu adottati mill-UNECE
u għall-konklużjoni ta’ ftehimiet bejn l-Unjoni u
l-organizzazzjonijiet internazzjonali.
·                        
Il-bażi legali
Meta wieħed jikkunsidra li l-bażi
legali għall-att tal-Kunsill li kien qed jiġi emendat kienet tinkludi
l-Artikoli 95 u 133 flimkien mal-Artikolu 300(2), l-ewwel sentenza,
l-Artikolu 300(3), it-tieni subparagrafu tat-Trattat li jistabbilixxi
il-Komunità Ewropea, il-bażi legali tal-proposta hija
l-Artikolu 207(3) flimkien mal-Artikolu 218(6)(a)(v) tat-Trattat dwar
il-Funzjonament tal-Unjoni Ewropea. 
·                        
Il-prinċipju tas-sussidjarjetà
Il-vot favur strumenti internazzjonali,
bħar-Regolamenti tal-UNECE u l-inkorporazzjoni tagħhom fis-sistema
tal-Unjoni għall-approvazzjoni tat-tip tal-vetturi bil-mutur jistgħu
jsiru biss mill-Unjoni. Dan ma jipprevenix biss il-frammentazzjoni tas-Suq
Intern, iżda jiżgura wkoll standards ugwali tas-saħħa u
s-sigurtà madwar l-UE. Dan joffri wkoll vantaġġi ta’ ekonomiji
tal-kobor: il-prodotti jistgħu jsiru għas-suq Ewropew kollu u anki
għas-suq internazzjonali, minflok jiġu manifatturati apposta biex
jingħataw l-approvazzjoni tat-tip f’kull Stat Membru.
Il-proposta għalhekk hija konformi
mal-prinċipju tas-sussidjarjetà.
·                        
Il-prinċipju tal-proporzjonalità
Il-proposta hija konformi mal-prinċipju
tal-proporzjonalità billi ma tmurx lil hinn minn dak li hu meħtieġ
sabiex jintlaħqu l-għanijiet tal-iżgurar tal-funzjonament
adegwat tas-Suq Intern, filwaqt li fl-istess ħin tipprovdi livell
għoli ta’ sigurtà u protezzjoni pubblika.
·                        
L-għażla tal-istrumenti
L-istrument propost: Deċiżjoni
tal-Kunsill.
L-użu ta’ Deċiżjoni tal-Kunsill
huwa kkunsidrat adegwat minħabba li hu f’konformità mar-rekwiżiti
tal-Artikolu 218(6) TFUE.
4.           L-IMPLIKAZZJONI BAĠITARJA
Il-propsta ma għandhiex implikazzjonijiet
għall-baġit tal-Unjoni.
5.           ELEMENTI FAKULTATTIVI
·                        
Iż-Żona Ekonomika Ewropea
L-att propost ma jirrigwardax kwistjoni
taż-ŻEE u għalhekk ma għandux jestendi
għaż-Żona Ekonomika Ewropea.
2012/0098 (NLE)
Proposta għal
DEĊIŻJONI TAL-KUNSILL
li temenda d-Deċiżjoni tal-Kunsill
2000/125/KE tal-31 ta’ Jannar 2000 dwar il-konklużjoni
tal-Ftehim li jistabbilixxi regolamenti tekniċi globali għall-vetturi
bir-roti, apparat u partijiet li jistgħu jitwaħħlu u/jew
jintużaw f'vetturi bir-roti ("Ftehim Parallel")
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 207(3)
u 218(6)(a)(v) tiegħu,
Wara li kkunsidra l-proposta li saret
mill-Kummissjoni Ewropea,
Wara li kkunsidra l-kunsens tal-Parlament
Ewropew[4], 
Billi:
(1)       Permezz
tad-Deċiżjoni tal-Kunsill 2000/125/KE
tal-31 ta’ Jannar 2000 dwar il-konklużjoni tal-Ftehim li
jistabbilixxi regolamenti tekniċi globali għall-vetturi bir-roti,
apparat u partijiet li jistgħu jitwaħħlu u/jew jintużaw
f'vetturi bir-roti ("Ftehim Parallel")[5] l-Unjoni
ssieħbet fil-Ftehim Parallel, fil-qafas tal-Kummissjoni Ekonomika
għall-Ewropa tan-Nazzjonijiet Uniti (UNECE).
(2)       Id-Direttiva 2007/46/KE
tal-Parlament Ewropew u tal-Kunsill tal-5 ta’ Settembru 2007 li
tistabbilixxi kwadru għall-approvazzjoni ta’ vetturi bil-mutur u
l-karrijiet tagħhom, u ta’ sistemi, komponenti u unitajiet tekniċi
separati maħsuba għal tali vetturi (Direttiva Kwadru)[6]
issostitwiet is-sistemi ta’ approvazzjoni tal-Istati Membri bi
proċedura ta’ approvazzjoni tal-Unjoni, li stabbilixxiet qafas armonizzat
li jinkludi d-dispożizzjonijiet amministrattivi u r-rekwiżiti
tekniċi ġenerali għall-vetturi l-ġodda kollha, is-sistemi,
il-komponenti u l-unitajiet tekniċi separati. Dik id-Direttiva inkorporat
ir-Regolamenti tal-UNECE fis-sistema tal-UE għall-approvazzjoni tat-tip
tal-vetturi, bħala rekwiżiti għall-approvazzjoni tat-tip jew
bħala alternattivi għal-leġiżlazzjoni tal-UE. Minn meta
ġiet adottata d-Direttiva 2007/46/KE, ir-Regolamenti tal-UNECE, dejjem
aktar, qed jissostitwixxu l-leġiżlazzjoni tal-UE fil-qafas tal-approvazzjoni
tat-tip tal-UE tal-vetturi.
(3)       Il-bidliet fit-Trattati saru
wara l-adozzjoni tad-Deċiżjoni 97/836/KE, u b’mod partikolari
l-adozzjoni tat-Trattat dwar il-Funzjonament tal-Unjoni Ewropea u biddlu b’mod
sostanzjali l-proċedura għat-teħid tad-deċiżjonijiet
li għandha tiġi segwita għall-konklużjoni ta' Ftehimiet
bejn l-Unjoni u organizzazzjonijiet internazzjonali, u għalhekk sar
neċessarju li d-Deċiżjoni 2000/125/KE tiġi adattata
għall-proċeduri l-ġodda. 
(4)       Il-proċedura biex
tiġi stabbilita l-pożizzjoni li għandha tiġi adottata f’isem
l-Unjoni fin-Nazzjonijiet Uniti, għandha tiġi adattata wkoll
għall-proċedura stipulata fit-Trattat u għalhekk huwa xieraq li
jiġu segwiti l-proċeduri stipulati fl-Artikolu 218(9)
tat-Trattat dwar il-Funzjonament tal-Unjoni Ewropea.
(5)       Għalhekk,
id-Deċiżjoni 2000/125/KE għandha tiġi emendata skont dan,
ADOTTA DIN ID-DEĊIŻJONI:
Artikolu 1
Id-Deċiżjoni 2000/125/KE
għandha tiġi emendata kif ġej:
(1)          L-Artikolu 5 huwa emendat kif
ġej:
(a)     Il-paragrafu 1 huwa sostitwit b’dan
li ġej:
"1. L-Unjoni għandha tivvota favur
it-twaqqif ta’ abbozz ta’ regolament tekniku globali jew abbozz ta’ emenda
għal tali regolament jekk il-vot tal-Unjoni favur l-abbozz tar-regolament
tekniku parallel ikun ġie deċiż skont il-proċedura
stipulata fl-Artikolu 218(9) tat-Trattat.";
(b)     Il-paragrafu 3 huwa sostitwit b’dan
li ġej:
"3. Il-pożizzjoni tal-Unjoni fir-rigward
tal-elenkar u l-affermazzjoni mill-ġdid tal-elenkar fil-kompendju
tar-regolamenti tekniċi kandidati kif ukoll f'dak li għandu x'jaqsam
mar-riżoluzzjoni ta' kwistjonijiet bejn il-Partijiet Kontraenti,
għandha tkun stabbilita skont il-proċedura stipulata
fl-Artikolu 39(9) tad- Direttiva 2007/46/KE ";
(2)          L-Artikolu 6 huwa sostitwit
b'dan li ġej:
"Artikolu 6 
1.      L-Unjoni għandha tivvota favur
emenda proposta għall-Ftehim Parallel jekk l-emenda proposta tkun
ġiet approvata skont il-proċedura stipulata
fl-Artikolu 218(6)(a)(v) tat-Trattat.
Jekk dik il-proċedura ma tkunx ġiet
finalizzata fil-ħin qabel ma ssir il-votazzjoni, il-Kummissjoni
għandha tivvota kontra l-emenda f'isem l-Unjoni.
2.      Id-Deċiżjoni li ssir
oġġezzjoni għal emenda għall-Ftehim Parallel għandha
tittieħed skont il-proċedura stipulata fl-Artikolu 39(9)
tad-Direttiva 2007/46/KE”.
Artikolu 2
Din id-Deċiżjoni għandha
tidħol fis-seħħ fit-tielet jum wara l-pubblikazzjoni tagħha
f'Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tkun
notifikata mill-Kummissjoni lis-Segretarju Ġenerali tan-Nazzjonijiet
Uniti.
Magħmul fi Brussell,
                                                                       Għall-Kunsill
                                                                       Il-President
[1]               Ir-Regolament (KE) Nru 661/2009 tal-Parlament
Ewropew u tal-Kunsill tat-13 ta’ Lulju 2009 dwar rekwiżiti
għall-approvazzjoni tat-tip għas-sikurezza ġenerali tal-vetturi
bil-mutur, it-trejlers tagħhom, u s-sistemi, il-komponenti u l-unitajiet
tekniċi separati destinati għalihom ( ĠU L 200, 31.7.2009 )
[2]               ĠU L 35, 10.2.2000, p 12.
[3]               ĠU L 35, 10.2.2000, p 12.
[4]               ĠU (…) (għadu ma ġiex ippubblikat).
[5]               ĠU L 35, 10.2.2000, p 12.
[6]               ĠU L 263, 24.02.2011, p. 1.